Ġożwè Qawwi fit-taqbid kien Ġożwè bin Nun, u suċċessur ta' Mosè bħala profeta. Dan ismu miegħu: kien feddej kbir tal-magħżulin ta' Alla, biex jitħallas mill-għedewwa li qamu għalihom, u hekk jagħti wirtu lil Iżrael. Kemm kien ta' ġieħ meta rafa' jdejh u venven ix-xabla kontra l-ibliet! Min qatt waqaf hekk qablu? Għax hu mexxa l-gwerer tal-Mulej. Ma kienx b'idu li waqqaf ix-xemx, u jum wieħed twal daqs tnejn? Sejjaħ lill-Għoli, is-Setgħan, waqt li għafas fuqu l-għadu minn kull naħa, u l-Mulej ta' kobor bla qjies wieġbu b'xita ta' silġ li niżlet b'saħħa kbira. Ġieb gwerra fuq dak il-ġens u fin-niżla xejjen lil dawk li waqfulu, biex il-ġnus jagħrfu l-ħila tiegħu fit-taqbid, għax kien jiġġieled taħt il-ħarsien tal-Mulej. Kaleb Għax hu mexa wara l-Qawwi, u fi żmien Mosè għamel att ta' ħniena, hu u Kaleb bin Ġefunni, meta waqfu lill-ġemgħa u ma ħallewhiex tidneb, u sikktu tgergir malizzjuż. U dawn it-tnejn biss inħelsu minn sitt mitt elf li kienu miegħu, biex idaħħlu lil Iżrael f'wirtu, fl-art li tnixxi ħalib u għasel. U l-Mulej ta saħħa lil Kaleb, li baqgħet għandu sa xjuħitu, biex jitla' f'naħa għolja tal-art, li nislu ħadha f'idejh b'wirt, biex hekk jaraw l-ulied kollha ta' Iżrael kemm hu sewwa li wieħed jimxi wara l-Mulej. L-Imħallfin L-imħallfin ukoll, kull wieħed b'ismu, li qalbhom ma kinitx waqgħet fiż-żina, u li ma tbegħdux mill-Mulej: tkun imbierka t-tifkira tagħhom! Jalla għadamhom jieħu r-ruħ minn fejn qiegħed, u isimhom jiġġedded u jissebbaħ f'uliedhom. Samwel Samwel kien maħbub mill-Mulej tiegħu; bħala l-profeta tal-Mulej waqqaf is-saltna, u bid-dilka ħatar mexxejja fuq il-poplu tiegħu. Għamel ħaqq mill-ġemgħa bil-Liġi tal-Mulej, u l-Mulej ħa ħsieb Ġakobb. Bil-fedeltà tiegħu deher li kien tabilħaqq profeta, u minn kliemu kont tara li kien ta' min joqgħod fuqu. Sejjaħ lill-Mulej, il-Qawwi, meta l-għedewwa tiegħu kienu qed irossu fuqu minn kull naħa, bl-offerta ta' ħaruf tal-ħalib. U l-Mulej riegħed mis-smewwiet, u samma' leħnu f'ħoss kbir; u ġieb fix-xejn il-mexxejja ta' Tir u l-kapijiet tal-Filistin. U qabel ma wasallu żmien il-mistrieħ ta' dejjem, xehed quddiem il-Mulej u l-midluk tiegħu: "Ebda ġid, lanqas biss qorq, qatt ma ħadt lil ħadd." U l-ebda bniedem ma qam jixlih. Saħansitra wara li miet ħabbar, u wera lis-sultan it-tmiem tiegħu, u mill-art għolla leħnu bil-profezija biex iħassar ħażen il-poplu.